钦定古今图书集成/理学汇编/文学典/第085卷 > 王元节
## 钦定古今图书集成/理学汇编/文学典/第085卷 > 王元节

按《金史文艺传》，“元节字子元，弘州人也。祖山甫，辽户
部侍郎。父诩，海陵朝左司员外郎。元节幼颖悟，虽家
世贵显，而从学甚谨。浑源刘㧑爱其才俊，以女妻之，
遂传其赋学。登天德三年词赋进士第。雅尚气节，不
能随时俯仰，故仕不显。及迁密州观察判官，既罢，即
逍遥乡里，以诗酒自娱，号曰遁斋。年五十馀卒。有诗”
集行于世。弟元德，亦第进士，有能名于时，终南京路
提刑使。孙国纲，字正之，业儒术，尤长吏事。为人端重
乐易，或有忤者，略不与校，亦未尝形于怒色。大定三
年，试补尚书吏部掾，未几，转御史台令史。宣宗闻其
材干，兴定三年，特召为近侍，奉职承应，甚见宠遇，勒
留凡三考，出为同知申州事。无何，召为笔砚直长，擢
监察御史。秩满，敕留再任，盖知其材器故也。开兴元
年，关陕完颜总帅屯河中府，与大元军战，败绩。哀宗
遣国纲乘上厩马，径诣河中，问败军之由，还至中途，
值大兵见杀。时年四十四。